የሱዳን ባለኃብቶች ኢትዮጵያ ውስጥ የተሰማሩባቸውን የኢንቨስትመንት መስኮች አጠናክረው መቀጠል አለባቸው
የሱዳን ባለኃብቶች ኢትዮጵያ ውስጥ የተሰማሩባቸውን የኢንቨስትመንት መስኮች አጠናክረው እንዲቀጠሉ ፕሬዝዳንት ዶክተር ሙላቱ ተሾመ ጠየቁ።ፕሬዝዳንቱ የሥራ ጊዜያቸውን ያጠናቀቁትን በኢትዮጵያ የሱዳን አምባሳደር ጀነራል አብድረህማን ሲሬልካቲም ማሐመድ ኦስማን  ዛሬ አሰናብተዋል።ፕሬዝዳንት ሙላቱ በዚህ ጊዜ የሱዳን ባለ ሃብቶች በኢትዮጵያ ከተሰማሩ የውጭ ባለኃብቶች በሁለተኛ  ደረጃ እንደሚገኙና ይህን እንቅሰቃሴ አጠናክረው እንዲቀጥሉ ጠይቀዋል።ሱዳን የኢትዮጵያ የልማት ጥረትን በቅርበት መደገፏ ያደነቁት ፕሬዝዳንቱ ወደፊትም የአገራቱ የሁለትዮሽ ግንኙነት እንዲጠናከር ጥሪያቸውን አቅርበዋል።ተሰናባቹ አምባሳደር ኢትዮጵያ ውስጥ በነበራቸው የሰባት ዓመታት ቆይታ የሁለቱ አገራት ግንኙነት እንዲጠናከር ያደረጉትን ጥረትንም ፕሬዝዳንቱ አወድሰዋል።ወደ አገራቸው ሲመለሱ በኢትዮጵያ ስላለው የኢንቨስትመንት ዕድልና አማራጭ እንዲያስተዋውቁም ጠይቀዋል።ተሰናባቹ አምባሳደር ጀነራል አብድረህማን ሲሬልካቲም ማሐመድ ኦስማን በበኩላቸው የሁለቱ አገራት ግንኙነት በከፍተኛ ሁኔታ እያደገ መምጣቱን ገልጸዋል።ይህም የሆነው የኢትዮጵያ ህዝብና መንግስት ባደረገላቸው ከፍተኛ ትብበር እንደሆነ ጠቁመዋል።አሁን ያለውን የፖለቲካ፣ የኢኮኖሚ፣ የባህል፣ የህዝብ ለህዝብ ትስስርና በመሳሰሉት ጉዳዮች የበለጠ እንዲጠናከሩና ወደ ምጣኔ ሃብት ውህድ እንዲያመራ የበለጠ መስራት ይጠበቅብናል ብለዋል።እንድ አምባሳደሩ ገለጻ የሱዳን ህዝብና መንግስት ኢትዮጵያ የምታደርገውን የልማት እንቅሰቃሴ በተለይም የታላቁን  ህዳሴ ግድብ ለመደገፍ ቁርጠኛ ነው።ግደቡ ለኢትዮጵያ ብቻ ሳይሆን ለሱዳን ህዝብም ጭምር ስለሆነ ወደፊትም ስላለው ጠቀሜታ እንደሚናገሩ አስረድተዋል።በኢትዮጵያና ሱዳን መካከል ያለው አመታዊ የንግድ ልውውጥ መጠን ከ234 ሚሊዮን ዶላር በላይ መሆኑን መረጃዎች ያሳያሉ። ((ኢዜአ)